CELEX: 62008CN0386
Language: lt
Date: 2008-09-01 00:00:00
Title: Byla C-386/08 20088 m. rugsėjo 1 d. Finanzgericht Hamburg (Vokietija) pateiktas prašymas priimti prejudicinį sprendimą byloje Brita GmbH prieš Hauptzollamt Hamburg-Hafen

8.11.2008   
            
            
               LT
            
            
               Europos Sąjungos oficialusis leidinys
            
            
               C 285/26
            
         20088 m. rugsėjo 1 d.Finanzgericht Hamburg (Vokietija) pateiktas prašymas priimti prejudicinį sprendimą byloje Brita GmbH prieš Hauptzollamt Hamburg-Hafen
   
   (Byla C-386/08)
   (2008/C 285/43)
   Proceso kalba: vokiečių
   Prašymą priimti prejudicinį sprendimą pateikęs teismas
   Finanzgericht Hamburg
   Šalys pagrindinėje byloje
   Ieškovė: Brita GmbH
   Atsakovė: Hauptzollamt Hamburg-Hafen
   Prejudiciniai klausimai
   
               1.
            
            
               Ar turint omenyje tai, kad preferencinį režimą prekių, kurios yra kilusios iš Izraelio valstybės teritorijos ar Vakarų Kranto, atžvilgiu numato du atitinkami susitarimai: 1995 m. lapkričio 20 d. Europos ir Viduržemio jūros regiono šalių susitarimas, įsteigiantis asociaciją tarp Europos Bendrijų bei jų valstybių narių ir Izraelio Valstybės (1) (asociacijos susitarimas) bei 1997 m. vasario 24 d. Europos-Viduržemio jūros regiono laikinosios asociacijos susitarimas dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos ruožo Palestinos valdžios interesams (2) (laikinosios asociacijos susitarimas), prekės, kuri yra kilusi iš Vakarų Kranto, importuotojui bet kokiu atveju, net ir tada, kai prekės kilmės iš Izraelio sertifikatas yra formalus, reikia taikyti prašomą preferencinį režimą?
               Jei atsakymas į pirmąjį klausimą būtų neigiamas:
            
         
               2.
            
            
               Ar pagal asociacijos susitarimą valstybės narės muitinę importuotojo, kuris siekia, kad jo į Bendrijos teritoriją importuotai prekei būtų taikomas preferencinis režimas, atžvilgiu saisto Izraelio valdžios institucijos pateiktas kilmės įrodymas ir ji pagal asociacijos susitarimo 4 protokolo 32 straipsnį neatlieka patikrinimo procedūros, jei muitinė neturi jokių kitų abejonių dėl prekių kilmės, išskyrus abejonę, ar prekė nėra kilusi iš teritorijos, kurią pagal 1995 m. Izraelio ir Palestinos laikiną susitarimą Izraelis tik kontroliuoja, ir jei nepradėta procedūra pagal asociacijos susitarimo 4 protokolo 33 straipsnį?
               Jei atsakymas į antrąjį klausimą būtų neigiamas:
            
         
               3.
            
            
               Ar tuomet, kai gavusios prašymą atlikti patikrinimą pagal asociacijos susitarimo 4 protokolo 32 straipsnio 2 dalį, Izraelio valdžios institucijos (tik) patvirtino, kad prekės buvo pagamintos teritorijoje, kuri priklauso Izraelio muitinės kompetencijai, ir todėl prekės yra Izraelio kilmės, ir kai nebuvo atsakyta į importo muitinės prašymą Izraelio institucijoms pateikti tuo klausimu detalesnę informaciją, importuojančios šalies muitinė vien dėl šios priežasties gali automatiškai atsisakyti taikyti preferencinį režimą, visų pirma nekeliant klausimo, kokios kilmės prekė iš tikrųjų yra?
               Jei atsakymas į trečiąjį klausimą būtų neigiamas:
            
         
               4.
            
            
               Ar muitinė gali automatiškai atsisakyti taikyti preferencinį režimą pagal asociacijos susitarimą, jei, kaip nustatyta, prekė yra kilusi iš Vakarų Kranto ar vis dėlto preferencinį režimą pagal asociacijos susitarimą reikia taikyti ir šios kilmės prekėms, bent jau jei pagal asociacijos susitarimo 4 protokolo 33 straipsnį nebuvo pradėta ginčų sprendimo procedūra dėl susitarimo sąvokos „Izraelio valstybės teritorija“ išaiškinimo?
            
         
      (1)  OL L 147, 2000, p. 3.
   
      (2)  OL L 187, p. 3.